**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.05.2018, ora 8.00 –11.05.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.05.2018, ora 7.00**

**RÂURI**

Debitele au fost, în general, staţionare, exceptând râurile din bazinele hidrografice: Siret, afluenții Prutului şi cele din Dobrogea, unde au fost în creştere datorită precipitaţiilor căzute în interval și propagării, cursurile inferioare ale Mureșului, Begăi, Timișului, Bârzavei, unde au fost în creștere prin propagare și râul Prut, unde au fost în scădere.

Scurgeri importante pe versanţi, torenţi, pâraie şi creşteri rapide de niveluri şi debite s-au înregistrat pe unele râuri mici din nordul Crișanei, Moldovei, din Dobrogea, zonele de deal și munte, din cauza precipitaţiilor căzute în interval sub formă de aversă, izolat mai însemnate cantitativ.

Debitele se situează, în general, la valori cuprinse între 30-70% din mediile multianuale lunare, mai mari (în jurul și peste normalele lunare) pe râurile din Dobrogea și mai mici (sub 30% din normalele lunare) pe râurile din bazinele hidrografice: Tur, Lăpuş, Crasna, Crişul Repede, Iara, Cerna, Suceava, Putna, Rm. Sărat, Bârlad, unii afluenţi ai Someșului Mare, Crișului Negru, Buzăului, Trotuşului, Prutului, Timișului superior, Argeşului superior şi Oltului inferior.

În interval au fost emise două **ATENŢIONĂRI HIDROLOGICE** pentru fenomene imediate**.**

Nivelurile pe râuri la staţiile hidrometrice se situează sub **COTELE DE ATENŢIE.**

Debitele vor fi, în general, staţionare, exceptând râurile din bazinele hidrografice: Caraș, Nera, Cerna, Buzău, Rm. Sărat, Trotuș, Bârlad, cele din Dobrogea, bazinele superioare ale Jiului, Argeșului, Ialomiței, cursurile mijlocii și inferioare ale Sucevei, Moldovei și Siretului, unde vor fi în creştere datorită precipitaţiilor prognozate și propagării, cursurile inferioare ale Mureșului, Timișului, Bârzavei, unde vor fi în creștere prin propagare și râul Prut, unde vor fi în scădere.

Sunt posibile scurgeri importante pe versanţi, torenţi, pâraie şi creşteri rapide de niveluri şi debite pe unele râuri mici din sud-vestul, sudul, estul țării și zonele de deal și munte datorită precipitaţiilor prevăzute sub formă de aversă, izolat mai însemnate cantitativ.

**DUNĂRE**

Debitul la intrarea în ţară (secţiunea Baziaş) în intervalul 10 – 11.05.2018 a fost staţionar, având valoarea de 6200 m3/s, sub media multianuală a lunii mai (7250 m3/s).

În aval de Porţile de Fier debitele au fost în creștere pe sectorul Gruia – Calafat și în scădere pe sectorul Bechet – Tulcea

Debitul la intrarea în ţară (secţiunea Baziaş) va fi relativ staționar (6200 m3/s).

În aval de Porţile de Fier debitele vor fi în creștere pe sectorul Gruia – Bechet și în scădere pe sectorul Corabia – Tulcea.

***Se situează în faza I de apărare următoarele sectoare de dig:***

- Ciulineţ – Isaccea, T. Vladimirescu, Crişan, Gorgova, R3, R4, Sf. Gheorghe (din administrarea ANAR), Chilia Veche, (din administrarea consiliilor locale) - jud. Tulcea.

***Se situează în faza a II-a de apărare următoarele sectoare de dig:***

- Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 10.05.2018, ora 8.00 – 11.05.2018, ora 6.00**

**ÎN ŢARĂ**

Vremea a fost, în general, instabilă, iar valorile termice diurne, deși în scădere ușoară față de ziua anterioară, în cea mai mare parte a țării, s-au menținut peste cele normale specifice perioadei, exceptând regiunile central-sudice și central- sud-estice, unde s-au situat, în general, în jurul mediilor multianuale. Înnorările, temporar, au fost mai accentuate și s-au semnalat averse și descărcări electrice în nord și est, local la munte și pe arii mai restrânse în restul teritoriului. Ploile au avut și caracter torențial, îndeosebi în zona litoralului, unde, în intervale relativ scurte de timp sau prin acumulare, cantitătile de apă au fost însemnate. Pe raza judetelor Bacău și Vaslui au fost consemnate căderi de grindină. Vântul a suflat slab și moderat, cu unele intensificări în prima parte a intervalului în sud-est și pe crestele montane, dar trecător și în centru, nord-est și de scurtă durată, în timpul ploilor. Temperaturile maxime s-au încadrat între 17 grade la Întorsura Buzăului și 28 de grade la Satu Mare, iar la ora 06.00, valorile termice erau cuprinse între 5 grade la Joseni și 18 grade la Sulina.

**Observații:**  
Începând de ieri, de la ora 06.00, au fost în vigoare 23 de mesaje de atenționare cod galben privind fenomene meteorologice periculoase imediate, după cum urmează: 13 emise de SRPV Bacău, 4 emise de SRPV Timișoara, 3 emise de SRPV Constanța și 3 emise de SRPV Cluj.

**LA BUCUREŞTI**

Valorile termice diurne, ușor mai scăzute decât cele înregistrate în intervalul anterior, s-au situat în jurul mediilor multianuale ale datei. Cerul a fost mai mult noros și trecător, în special spre seară și în a doua parte a nopții, în unele cartiere a plouat slab. Vântul a suflat, în general, moderat în cursul zilei, apoi a diminuat semnificativ din intensitate. Temperatura maximă a fost de 20 de grade la Afumați și 21 de grade la Băneasa și Filaret, iar la ora 06.00, se înregistrau 13 grade la Băneasa, 14 grade la Afumați și 15 grade la Filaret.

**3. Prognoza meteorologică în intervalul 11.05.2018, ora 8.00 – 12.05.2018, ora 8.00**

**ÎN ŢARĂ**

Vremea se va încălzi uşor, în cea mai mare parte a ţării. Vor fi înnorări temporare, în primele ore, în sud-est, unde doar cu totul izolat va ploua slab, apoi, treptat, începând cu orele după-amiezii, gradul de instabilitate atmosferică va fi în creştere şi se va concretiza prin accentuarea temporară a nebulozităţii, averse şi descărcări electrice, local în regiunile sudice şi sud-vestice precum şi în zonele montane şi submontane şi izolat în restul teritoriului. Vor fi condiţii de grindină, iar punctiform se pot acumula cantităţi de apă mai însemnate. Vântul va sufla slab şi moderat, cu unele intensificări pe crestele montane şi în sud-est. Temperaturile maxime vor fi cuprinse intre 19 şi 29 de grade, cu cele mai ridicate valori în Câmpia de Vest şi în Maramureş, iar cele minime se vor situa între 6 și 17 grade, ușor mai coborate în depresiunile din estul Transilvaniei.

**LA BUCUREŞTI**

Vremea se va incălzi usor. Vor fi înnorări temporare și, trecător, în cursul zilei, vor fi ploi de scurtă durată. Vântul va sufla slab și moderat. Temperatura maximă se va situa în jurul valorii de 25 de grade, iar cea minimă va fi de 10...12 grade.

***II. CALITATEA APELOR***

**Administrația Națională „Apele Române”** revine cu informații suplimentare referitor la poluarea accidentală a apei pe c.a. Bârlad, produsă la data de 09.05.2018, de SC VINCON VRANCEA SA - Punct de lucru Ghidigeni, județul Galați, menționând următoarele:

* Reprezentanții ABA Prut Barlad - SGA Galați au intervenit în două secțiuni aval de locul producerii poluării, cu două baraje de retenție în lungime totală de 33 m fiecare și 96 kg material absorbant la cca. 2,5 km și, respective, 3 km;
* Reprezentanții SC Vincon Vrancea SA - Punct de lucru Ghidigeni au intervenit cu baraj din paie, în lungime de cca.7m și 60 kg material absorbant, în vederea realizării unei zone de colectare a substanței poluante, la cca 50m aval de locul producerii poluării;
* Reprezentanții U.A.T. Comuna Negrilești au acționat preventiv, realizând un baraj din baloți de paie, la cca 8 km aval de zona afectată;
* Reprezentanții U.A.T. Comuna Munteni, sub îndrumarea reprezentanților SGA Galați, au acționat preventiv, realizând un baraj din baloți de paie în secțiunea „Nod Hidrotehnic Munteni - Caseta limitatoare de debit" și unul în secțiunea „Deversorul cu prag lat de pe derivația Rateș, la cca.18 km aval de zona afectată;
* Au fost strânse barajele și colectat materialul absorbant din zona de intervenție și depozitate la SC VINCON VRANCEA SA, în vederea predării unei firme specializate pentru neutralizare;
* S-a stopat, la sursa, scurgerea de păcură prin obturarea conductei;
* Suprafața râului Barlad, aval de zona poluată, nu prezintă irizații.

Rezultatele analizelor fizico-chimice din data de 09.05.2018 sunt următoarele:

* 1) amonte de zona afectată - pH-8,8; unit. pH, CCOCr - 23,3 mg O2/l; substanțe extractibile < 5 mg/l;
* 2) zona afectată - pH-8,14; unit. pH, CCOCr - 40,8 mg O2/l; substanțe extractibile -6,2 mg/l;
* 3) aval de zona afectată - pH-8,1; unit. pH, CCOCr - 25 mgO2/l; substanțe extractibile <5 mg/l;

Având în vedere rezultatele analizelor fizico-chimice pentru probele de apă prelevate la data 09.05.2018 și a faptului că s-a stopat scurgerea de păcură prin obturarea conductei, la data de 10.05.2018, poluarea se sistează.

**Administrația Națională „Apele Române”** informează despre o poluare cu o cantitate nesemnificativă de substanță prioritar periculoasa – posibil mercur pe pârâul Timiș, în zona str. Zizinului, la fosta groapă de gunoi de la Uzina 2, mun. Brașov. Nu s-a înregistrat mortalitate piscicolă. Sunt 4 pete de mercur localizate într-o zonă mică, pe fundul albiei, în talveg. Vom reveni cu informații suplimentare.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 09.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu s-au semnalat evenimente deosebite.

**3. În domeniul supravegherii radioactivităţii mediului**

Nu s-au semnalat evenimente deosebite.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**